Dullstroom-boer se lyk in bakkie gevindJan Bette. Jan Bette (62), ‘n boer van Mpumalanga, se liggaam is in sy bakkie op ŉ heuwel naby die Dullstroom-dam gevind. Brig. Leonard Hlathi, woordvoerder van die polisie, het aan Maroela Media gesê die oorsaak van Bette se dood kan nog nie bevestig word nie. “ŉ Nadoodse ondersoek sal gedoen word om dit te bepaal. Ek kan wel bevestig geen vuilspel word vermoed nie. ŉ Geregtelike doodsondersoek word gedoen.” Hlathi wou nie kommentaar lewer op bewerings dat Bette homself in sy bakkie vergas het nie. Maroela Media het vroeër berig Bette het spoorloos verdwyn nadat hy Dinsdag tussen 17:00 en 18:00 by sy plaas weggery het. Hy het omstreeks 17:40 laas met sy vrou, Hanlie, kontak gemaak op sy selfoon, maar sy foon is daarna afgeskakel. Sy liggaam is Woensdagaand gevind.